**Morten Østergaard** (s. 17. kesäkuuta 1976 Aarhus) on tanskalainen poliitikko, joka on toiminut Radikaali Venstre -puolueen puheenjohtajana vuosina 2014–2020 ja ministerinä useaan otteeseen.

Tausta
------

Morten Østergaard syntyi Aarhusissa 17. kesäkuuta 1976 korkeasti koulutettuun perheeseen. Østergaardin isovanhemmista kaksi on ollut aktiivisesti mukana politiikassa, mutta kummatkin eri puolueissa kuin lapsenlapsensa.

Lukiossa Østergaard oli vuoden vaihto-oppilaana *high schoolissa* Yhdysvalloissa. Valmistuttuaan lukiosta Østergaard opiskeli vuosina 1997–2006 valtio-oppia Aarhusin yliopistossa. Opintojensa aikana hän työskenteli markkinointipäällikkönä Dafolo A/S -yrityksessä vuosina 2001–2005.

Poliittinen ura
---------------

Østergaard oli aktiivinen Radikaalin Venstren nuorisojärjestön, Radikal Ungdomin, paikallistoiminnassa jo lukiossa ollessaan. Aktiivisuus palkittiin, kun puolue asetti hänet ehdolle kansankäräjille vuoden 1999 vaaleissa. Lopulta Østergaard valittiin ensimmäistä kertaa kansankäräjille vuoden 2005 vaaleissa Aarhusin vaalipiiristä.

Vuoden 2011 vaalien jälkeen Berlingske-lehti tituleerasi Østergaardia puolueen "kruununprinssiksi" tämän saatua 8 777 henkilökohtaista ääntä Radikaalin Venstren varapuheenjohtajana. Vaalien jälkeen hallitusneuvottelut käytiin Sosiaalidemokraattien ja Sosialistisen kansanpuolueen kanssa, minkä tuloksena Radikaali Venstre sai kuusi ministerinsalkkua. Østergaard nousi tuolloin ensimmäistä kertaa ministeriksi ja sai vastuulleen korkeakoulu- ja tiedepolitiikan.

Margrethe Vestagerin tultua valituksi kesällä 2014 Tanskan EU-komissaariksi otti Østergaard hoitaakseen tämän tehtävät niin puolueen puheenjohtajana kuin talous- ja sisäministerinä.

Østengaard luopui puolueensa puheenjohtajuudesta lokakuussa 2020, kun häntä syytettiin puoluetoverinsa Lotte Rodin seksuaalisesta ahdistelusta. Hänen seuraajakseen valittiin Sofie Carsten Nielsen..

Lähteet
-------

1. ↑  Rehling, David: Tvangsintegration er blevet en tvangstanke  21.2.2005. Information. Viitattu 6.12.2019. (tanskaksi)
2. 1 2 3  Medlemmer: Morten Østergaard *ft.dk*. Folketinget. Viitattu 6.12.2019. (tanskaksi)
3. 1 2  Kjærsgaard, Jørgen: Den radikale komet *fyens.dk*.  31.7.2007. FyensStiftstidende. Viitattu 6.12.2019. (tanskaksi)
4. ↑  Politik: Morten Østergaard *berlingske.dk*.  3.10.2011. Berlingske. Viitattu 6.12.2019. (tanskaksi)
5. ↑  Regeringen Helle Thorning-Schmidt *stm.dk*.  3.10.2011. Statsministerit. Viitattu 14.12.2019. (tanskaksi)
6. ↑  Lærke Maach, Maja: DR erfarer: Morten Østergaard overtager Vestagers lederpost *dr.dk*.  31.8.2014. DR. Viitattu 6.12.2019. (tanskaksi)
7. ↑  Morten Østergaard trækker sig efter sag om krænkelser *DR*.  7.10.2020. Viitattu 6.4.2021. (tanskaksi)

Aiheesta muualla
----------------

* Kuvia tai muita tiedostoja aiheesta **Morten Østergaard** Wikimedia Commonsissa

|  |  |  |
| --- | --- | --- |
| Edeltäjä:**Margrethe Vestager** | **Radikaalin Venstren puheenjohtaja**2014–2020 | Seuraaja:**Sofie Carsten Nielsen** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |